Document ID: 32004D0557

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Ιουλίου 2004
για τη θέσπιση παρέκκλισης από το μεταβατικό καθεστώς που ορίζει το άρθρο 6 του κανονισμού (ΕΚ) αριθ. 998/2003 για τη διαμετακόμιση ζώων συντροφιάς μέσω του εδάφους της Σουηδίας μεταξύ της νήσου Bornholm και άλλων τμημάτων του εδάφους της Δανίας
[κοινοποιηθείσα υπό τον αριθμό Ε(2004) 2435]
(Τα κείμενα στη δανική και στη σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2004/557/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 21,
Εκτιμώντας τα ακόλουθα:
(1)
Το άρθρο 6 του κανονισμού (ΕΚ) αριθ. 998/2003 θεσπίζει για μια μεταβατική περίοδο πέντε ετών τους υγειονομικούς όρους που ισχύουν, μεταξύ άλλων, για τις μετακινήσεις για μη εμπορικούς σκοπούς σκύλων και γάτων συντροφιάς προς το έδαφος της Σουηδίας.
(2)
Οι όροι αυτοί είναι σε μεγάλο βαθμό ίδιοι με τους εθνικούς όρους που ίσχυαν για την είσοδο στη Σουηδία πριν από την εφαρμογή του κανονισμού (ΕΚ) αριθ. 998/2003.
(3)
Μεταξύ Σουηδίας και Δανίας ίσχυε διμερής συμφωνία με την οποία θεσπίζονταν λιγότερο περιοριστικές απαιτήσεις, για τη διαμετακόμιση ζώων συντροφιάς μέσω του εδάφους της Σουηδίας ανάμεσα στη νήσο Bornholm (DK) στη Βαλτική και άλλα τμήματα του εδάφους της Δανίας, από αυτές που ισχύουν για την είσοδο στη Σουηδία.
(4)
Κρίνεται σκόπιμη η διατήρηση αυτής της περιορισμένης παρέκκλισης από το μεταβατικό καθεστώς που θεσπίζεται στο πλαίσιο του άρθρου 6 του κανονισμού (ΕΚ) αριθ. 998/2003.
(5)
Το μέτρο που προβλέπει η παρούσα απόφαση είναι σύμφωνο με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 6 του κανονισμού (ΕΚ) αριθ. 998/2003 και έως το τέλος της μεταβατικής περιόδου που καθορίζεται στο εν λόγω άρθρο, επιτρέπεται η διαμετακόμιση ζώων συντροφιάς των ειδών που αναφέρονται στο τμήμα Α του παραρτήματος Ι του κανονισμού (ΕΚ) αριθ. 998/2003 ανάμεσα στη νήσο Bornholm και άλλα τμήματα του εδάφους της Δανίας, μέσω του εδάφους της Σουηδίας, σύμφωνα με τους όρους που έχουν συμφωνηθεί μεταξύ των δύο κρατών μελών.
Άρθρο 2
Η παρούσα απόφαση τίθεται σε ισχύ την 3η Ιουλίου 2004.
Άρθρο 3
Η παρούσα απόφαση απευθύνεται στο Βασίλειο της Δανίας και στο Βασίλειο της Σουηδίας.
Βρυξέλλες, 2 Ιουλίου 2004.

Labels: 0
8
6
18
15